Initiativ fra Den Franske Republik med henblik på vedtagelse af Rådets rammeafgørelse om styrkelse af de strafferetlige rammer med henblik på bekæmpelse af hjælp til ulovlig indrejse og ulovligt ophold

(2000/C 253/03)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29, artikel 31, litra e), og artikel 34, stk. 2, litra b),

under henvisning til direktiv 2000/.../EF af ... om definition af hjælp til ulovlig indrejse og rejse samt ulovligt ophold(1),

under henvisning til initiativ fra Den Franske Republik,

under henvisning til udtalelse fra Europa-Parlamentet, og

ud fra følgende betragtninger:

(1) I traktaten om Den Europæiske Union nævnes bekæmpelse af menneskehandel, om nødvendigt gennem indbyrdes tilnærmelse af medlemsstaternes strafferetlige regler, som et af Unionens mål. Det Europæiske Råd i Tammerfors erindrede om den høje prioritering af en sådan indsats.

(2) Der bør inden for disse rammer sættes ind for at bekæmpe hjælp til ulovlig indvandring, uanset om der er tale om hjælp til ulovlig passage af grænsen i snæver forstand eller hjælp, der har til formål at rekruttere til netværk til udnyttelse af mennesker.

(3) Det er i den forbindelse vigtigt at opnå en indbyrdes tilnærmelse af de eksisterende juridiske bestemmelser, og det indebærer dels fastlæggelse af en præcis og brugbar definition af den strafbare handling, der er omhandlet i direktiv 2000/.../EF, dels harmonisering af sanktioner, muligheder for straffritagelse og skærpende omstændigheder, hvilket er emnet for denne rammeafgørelse.

(4) Det er ligeledes af afgørende betydning, at mulighederne for retsforfølgning ikke begrænses til fysiske personer, og at der indføres bestemmelser om juridiske personers ansvar.

(5) Denne rammeafgørelse supplerer en række henstillinger, såsom henstilling af 22. december 1995 om harmonisering af midlerne til bekæmpelse af ulovlig indvandring og ulovlig beskæftigelse og om forbedring af de hertil beregnede kontrolmidler(2), henstilling af 27. september 1996 om bekæmpelse af ulovlig beskæftigelse af tredjelandsstatsborgere(3) samt fælles aktion 97/154/RIA af 24. februar 1997 om bekæmpelse af menneskehandel og seksuel udnyttelse af børn(4), men foregriber ikke foranstaltninger, der er truffet eller vil blive truffet inden for rammerne af afsnit IV i traktaten om oprettelse af Det Europæiske Fællesskab.

(6) Denne rammeafgørelse er en udbygning af Schengen-reglerne i Schengen-protokollens forstand -

VEDTAGET FØLGENDE RAMMEAFGØRELSE:

Artikel 1

Sanktioner

Hver medlemsstat træffer de nødvendige foranstaltninger for at sikre, at de i direktiv 2000/.../EF definerede strafbare handlinger kan straffes med strafferetlige sanktioner, der er effektive, står i et rimeligt forhold til lovovertrædelsen og har afskrækkende virkning, herunder - for strafbare handlinger begået under de i artikel 2 omhandlede omstændigheder - med frihedsstraf, der kan medføre udlevering, og eventuelt andre sanktioner som:

- konfiskation af det transportmiddel, der blev benyttet, da den strafbare handling blev begået

- forbud mod direkte eller gennem en mellemmand at udøve sådan erhvervsmæssig virksomhed, hvorunder den strafbare handling blev begået

- opholdsforbud på medlemsstatens område, hvis den dømte person ikke er statsborger i en medlemsstat i Den Europæiske Union.

Artikel 2

Skærpende omstændigheder

Hver medlemsstat træffer de nødvendige foranstaltninger for at sikre, at de i artikel 1 omhandlede passende sanktioner skærpes, når et af følgende forhold foreligger:

- den strafbare handling begås af en person, der deltager i en kriminel organisation som omhandlet i fælles aktion 98/733/RIA af 21. december 1998 om at gøre det strafbart at deltage i en kriminel organisation i Den Europæiske Unions medlemsstater(5)

- den strafbare handling vedrører menneskehandel og seksuel udnyttelse af børn som defineret i fælles aktion 97/154/RIA

- sigtet med den strafbare handling er at gøre det muligt for tredjelandsstatsborgere at arbejde i modstrid med den berørte medlemsstats bestemmelser vedrørende beskæftigelse af udenlandske arbejdstagere.

Artikel 3

Juridiske personers ansvar

1. Hver medlemsstat træffer de nødvendige foranstaltninger for at sikre, at juridiske personer kan kendes ansvarlige for de i direktiv 2000/.../EF definerede strafbare handlinger begået - eventuelt under de i artikel 2 i denne rammeafgørelse omhandlede omstændigheder - på deres vegne af en person, der handler enten individuelt eller som medlem af et organ under den juridiske person, og som har en ledende stilling inden for den juridiske person baseret på følgende:

- beføjelse til at repræsentere den juridiske person, eller

- beføjelse til at træffe beslutninger på den juridiske persons vegne, eller

- beføjelse til at udøve intern kontrol,

samt for medvirken til, anstiftelse af eller forsøg på at begå sådanne strafbare handlinger.

2. Med forbehold af de i stk. 1 omhandlede tilfælde træffer hver medlemsstat de nødvendige foranstaltninger for at sikre, at en juridisk person kan kendes ansvarlig, når utilstrækkeligt tilsyn eller utilstrækkelig kontrol fra en af de i stk. 1 omhandlede personers side har gjort det muligt for en person, der er underlagt den juridiske persons myndighed, på denne juridiske persons vegne at begå strafbare handlinger som defineret i direktiv 2000/.../EF, eventuelt under de i artikel 2 i denne rammeafgørelse omhandlede omstændigheder.

3. Juridiske personers ansvar i forbindelse med lovovertrædelser som defineret i direktiv 2000/.../EF, eventuelt begået under de i artikel 2 i denne rammeafgørelse omhandlede omstændigheder, udelukker ikke strafforfølgning af fysiske personer, der begår, anstifter eller medvirker til en af de i dette stykke omhandlede strafbare handlinger.

Artikel 4

Sanktioner over for juridiske personer

1. Hver medlemsstat træffer de nødvendige foranstaltninger for at sikre, at en juridisk person, der kendes ansvarlig i henhold til artikel 3, stk. 1, kan straffes med sanktioner, der er effektive, står i et rimeligt forhold til lovovertrædelsen og har afskrækkende virkning, herunder bødestraf eller administrativt idømte bøder og eventuelt andre sanktioner, som f.eks.:

a) udelukkelse fra offentlige ydelser eller tilskud

b) midlertidigt eller varigt forbud mod at udøve kommerciel virksomhed

c) anbringelse under retsligt tilsyn

d) likvidation efter retskendelse.

2. Hver medlemsstat træffer de nødvendige foranstaltninger for at sikre, at en juridisk person, der kendes ansvarlig i henhold til artikel 3, stk. 2, kan straffes med sanktioner, der er effektive, står i et rimeligt forhold til lovovertrædelsen og har afskrækkende virkning.

Artikel 5

Jurisdiktion

1. Hver medlemsstat træffer de nødvendige foranstaltninger for at fastlægge sin jurisdiktion med hensyn til den i direktiv 2000/.../EF definerede strafbare handling, når den strafbare handling, eventuelt under de i artikel 2 i denne rammeafgørelse omhandlede omstændigheder, er begået:

a) helt eller delvis på dens område, eller

b) af en af dens statsborgere.

2. Enhver medlemsstat kan begrænse sin jurisdiktion til den strafbare handling i stk. 1, litra a). En medlemsstat, der ikke anvender denne begrænsning, kan dog beslutte, at den i stk. 1, litra b), omhandlede strafbare handling kun henhører under dens jurisdiktion under særlige omstændigheder eller på særlige betingelser.

3. Hver medlemsstat underretter Rådets generalsekretær om, hvorvidt den vil anvende stk. 2, og oplyser om nødvendigt om de særlige omstændigheder eller betingelser, som dens beslutning finder anvendelse på.

Artikel 6

Gennemførelse

1. Medlemsstaterne træffer de nødvendige foranstaltninger for at efterkomme denne rammeafgørelse inden den 1. november 2001.

2. Medlemsstaterne meddeler inden den 1. november 2001 Generalsekretariatet for Rådet og Kommissionen teksten til de retsforskrifter, som de udsteder for at gennemføre de forpligtelser, der følger af denne rammeafgørelse, i national ret. Rådet skal inden den 30. maj 2002 på baggrund af disse oplysninger og en skriftlig rapport fra Kommissionen vurdere, i hvilket omfang medlemsstaterne har truffet de nødvendige foranstaltninger for at efterkomme denne rammeafgørelse.

Artikel 7

Ikrafttræden

Denne rammeafgørelse har virkning fra dagen for offentliggørelsen i De Europæiske Fællesskabers Tidende.

Udfærdiget i ...

På Rådets vegne

...

Formand

(1) Se side 1 i denne EF-Tidende.

(2) EFT C 5 af 10.1.1996, s. 1.

(3) EFT C 304 af 14.10.1996, s. 1.

(4) EFT L 63 af 4.3.1997, s. 2.

(5) EFT L 351 af 29.12.1998, s. 1.